PALUKÜLAN  HIIEMÄGI

Palukülan Hiiemägi (tunnetaan myös nimillä Reevimägi ja Taaralepa mägi) sijaitsee historiallisen Harjumaan Raplan pitäjässä, nykyisen hallinnollisen jaon mukaan Raplan maakunnan Kehtnan kunnan Palukülan kylässä. Yhtä Hiiemäen pengermää kutsutaan Reevimäeksi.

Hiiemägi sijaitsee keskellä ainutlaatuista luontoa. Mäki muodostaa Suomenlahden, Väinämeren ja Riianlahden vesialueiden sekä Keila-, Kasari- ja Pärnujokien jokialueiden rajan. Itse Hiiemägi on Harjumaan korkein huippu. Paikan ainutlaatuisuuden vuoksi Hiiemägi kuuluu Kõnnumaan maastonsuojelualueeseen. Viime kuukausina Hiiemäeltä on löydetty 50-kekoinen muurahaispopulaatio.

Tämän ainutlaatuisen paikan Palukülan asukkaat ovat joskus valinneet hiidekseen. Kansanperinteessä mainitaan, että  Hiiemäellä on sijainnut uhrikivi, rukouspaikka, pyhiä Taaran leppiä, koivuja, lehmus ja kolo sadonjumala Tõnnille tuotuja uhreja varten. Hiiemäen historiallista rukouspaikkaa Reevimäellä käytettiin tanssimiseen ja juhannuskokon polttamiseen vielä 1900-luvulla. Hiiemäeltä on löydetty ainutlaatuisia kiviaitoja, jotka lienee rakennettu pyhää paikkaa varten. Reevimäellä on lisäksi kiviraunioita, jotka saattavat olla vanhoja hautoja.

Koska Paluküla sijaitsee syrjäisessä kolkassa, Hiiemägi säilyi pitkään koskemattomana. Luultavasti 1800-luvulla paikallinen kartanonomistaja kuitenkin hakkautti Hiiemäen pyhät lepät. Myöhemmin osa mäestä muutettiin pelloiksi ja laitumiksi ja peltoala jatkoi kasvuaan. Vielä 1935 osaa mäestä kattoi tiheä lepikko ja puut peittivät näkymää Hiiemäen huipulta.

Kehtnan kunnanhallitus on perustamassa Hiiemäen juurelle ja sen Reevimäen puoleiselle osalle urheilu- ja lomakeskusta. Parin vuoden aikana mäen viereen on rakennettu hiihtosilta, mäen rinteitä on tasoitettu raivaustraktorilla ja metsää on kaadettu. Leveitä hiihtolatuja pitkin mäelle huristavat autot ovat painaneet maanpintaan renkaanjälkiä, joissa sora tulee esiin.

Lomakeskuksen alustavan projektin mukaan historialliselle rukous-, nuotio- ja tanssimäelle aiotaan rakentaa hiihtohissit. Mäen tienoille on suunnitteilla seuraavat rakennukset: palvelukeskus (pukuhuoneet, WC, ruokailutilat, varusteiden lainaus, 3 rakennusta); autotalli-verstas; sauna; leirintämajoja (13 kpl); motelli; suojakatos; lumitykin pumppuhuone; matkailuvaunujen palvelukeskus; leiriytymiskohtia pysäköintipaikkoineen (10 kpl); matkailuvaunujen pysäköintialue (8 kpl); pysäköintialue 100 henkilöautolle sekä busseille: 2 hiihtohissiä, kori- ja lentopallokenttä; 2 tenniskenttää; jalkapallokenttä (talvella hiihtostadion).

Hankkeen kehittäjät ovat perustelleet keskuksen sijaintia sillä, että Palukülan luonto on koskematonta. On selvää, että perustettava massaturismikeskus hävittää vähitellen luonnon koskemattomuuden sekä houkuttelevuuden. Samoin kuin ovat häviämässä hakkuaukioiden paljastamat muurahaispesät, häviää myös Hiiemäen rauha ja hiljaisuus. Koettakaapa kuvitella virolaisten pyhää paikka Kuutsemäen hiihtohissien viereen samalla kun lomanviettäjät mekastavat ja moottorikelkat myrisevät!

Hiidet ovat virolaisten vanhimpia suojelukohteita, joissa tulee säilyttää rauha ja hiljaisuus. Hiisi on paikka mietiskelyä ja voimien keräämistä varten. Se on paikka neuvotteluja, juhlapäivien viettämistä ja rukoilua varten. Moniin hiisiin on kätketty virolaisten esi-isien luita.

Se mitä lomakeskusta perustettaessa on tehty Palukülan Hiiemäelle tai mitä sinne on suunnitteilla, on ristiriidassa virolaisten alkuperäisen kulttuurin käsitysten ja arvomaailman kanssa. Kehtnan kunnan tulisi luopua tästä sopimattomasta suunnitelmasta. Jotta jatkossa vältettäisiin vastaavat kiistanaiheet, kaikki säilyneet pyhät paikat tulisi kiireellisesti luetteloida ja rauhoittaa.

Lisätietoja Palukülan Hiiemäestä ja siihen liittyvästä: http://maavald.ee/maausk.html?op=rubriik&rubriik=45

Jos haluatte auttaa Hiiemäen suojelemiseksi, allekirjoittakaa oheinen vetoomus. Voitte myös ryhtyä keräämään allekirjoituksia. Kysykää lomakkeita sähköpostitse (koda@maavald.ee), puhelimitse (+372 56 686 892) tai tulostakaa ne osoitteesta http://maavald.ee/maausk.html?rubriik=45&id=280&op=lugu. Täydet lomakkeet tulee lähettää Viron ympäristöministeriöön ja niiden kopiot Maavallan Kodalle (Maavalla Koda, postilokero 363, 50002 TARTU tai faksitse +372 6 449 270).

Maavalla Koda